Judit Varga

Judit Varga (Miskolc, Unkari, 10. syyskuuta 1980) on unkarilainen juristi ja Fidesz-puolueen entinen poliitikko, joka toimi maansa oikeusministerinä vuosina 2019–2023. 
Ura.
Judit Varga opiskeli oikeustiedettä Miskolcin yliopistossa vuosina 1999–2004, vuonna 2003 myös Erasmus-stipendiaattina Saksassa Nürtingenin ammattikorkeakoulussa, ja suoritti asianajajatutkinnon 2009. Vuosina 2004–2006 hän työskenteli harjoittelijana budapestilaisissa lakitoimistoissa, vuosina 2006–2009 Budapestin raastuvanoikeudessa.
Vuosina 2009–2018 Varga toimi Brysselissä Fidesz-puolueen tai sen koalitiokumppanin, Kristillisdemokraattisen kansanpuolueen europarlamenttiedustajien János Áderin (2009–2012), Erik Bánkin (2012–2014) ja György Hölvényin (2014–2018) avustajana. Vuonna 2018 hänet nimitettiin EU-suhteista vastaavaksi valtiosihteeriksi. Tässä tehtävässä hän sai näkyvän roolin esimerkiksi ns. Sargentinin paperia käsittelevässä kiistassa EU:n 7. artiklan soveltamisesta Unkariin.
Heinäkuussa 2019 Varga nimitettiin Viktor Orbánin neljännen hallituksen oikeusministeriksi. Hän oli tässä tehtävässä Unkarin historian toinen nainen vuosina 1998–2002 oikeusministerinä toimineen MDF:n Ibolya Dávidin jälkeen. Varga tuli tunnetuksi taitavana ja edustavana Orbánin järjestelmän puolustajana myös kansainvälisillä areenoilla; vuonna 2020 hollantilainen politiikan viikkolehti luokitteli hänet maailman viidenneksi vaikutusvaltaisimmaksi naispoliitikoksi. Kotimaassa hänen nimeensä yhdistettiin oikeusministeriötä koskettanut ns. Völnerin ja Schadlin korruptiojuttu, joka koski ministeriöstä paljastunutta lahjontatapausta, sekä ns. Pegasus-juttu eli Israelista ostettu vakoilusovellus, joka – kuten kesällä 2021 ilmeni – oli solutettu useiden oppositiopoliitikkojen ja riippumattomien journalistien puhelimiin, väittämän mukaan oikeusministeriön siunauksella.
Heinäkuun lopussa 2023 Judit Varga ilmoitti luopuvansa ministerin tehtävästä, ja hänet nimitettiin kevään 2024 europarlamenttivaaleihin Fidesz-puolueen kärkiehdokkaaksi. Vuoden 2024 alussa puhkesi skandaali, kun riippumaton media paljasti, että keväällä 2023 paavi Franciscuksen Unkarin-vierailun yhteydessä presidentti Katalin Novák oli myöntänyt armahduksen lastenkodin apulaisjohtajalle, joka oli tuomittu lasten hyväksikäyttöön syyllistyneen esimiehensä suojelemisesta. 10. helmikuuta 2024 sekä presidentti Novák että oikeusministerinä armahduspäätöksen hyväksynyt Judit Varga ilmoittivat luopuvansa julkisista tehtävistään. 
Politiikasta lähdettyään Judit Varga on työskennellyt lainopillisena neuvonantajana Fidesz-puoluetta lähellä olevan liikemies György Vertánin yrityksessä. Hänen on kerrottu myös kouluttautuvan puusepäksi ja perustaneen uuden elämänkumppaninsa, valtion tarkastusviraston johtajan László Windischin kanssa pienen huonekaluyrityksen.
Syksyllä 2025, kevään 2026 parlamenttivaalien kampanjoinnin käynnistyessä, Unkarin mediassa kerrottiin useiden vaikutusvaltaisten Fidesz-poliitikkojen, jopa itsensä Viktor Orbánin, toivovan Judit Vargan paluuta politiikkaan. Varga kieltäytyi mutta palasi julkisuuteen, kun lokakuun lopulla 2025 hänen kerrottiin toimivan hallituksen ja sitä lähellä olevien tahojen käynnistämässä ”Kansallinen mielenterveyskilpi” "(Nemzeti Mentál Pajzs)" -ohjelmassa lasten oikeuksien asiantuntijana. 
Yksityiselämä.
Judit Varga oli vuosina 2006–2023 naimisissa Péter Magyarin kanssa, ja heillä on kolme poikaa. Avioliiton hajoamisesta huhuttiin jo vuonna 2021, mutta tuolloin eroaikeet kiistettiin; julkisesti Varga ja Magyar ilmoittivat erostaan maaliskuussa 2023. 
Péter Magyarin käynnistettyä poliittisen oppositioliikkeensä keväällä 2024 Judit Varga kertoi julkisuudessa Magyarin heidän avioliittonsa aikana kohdelleen häntä kaltoin, pelotelleen ja uhkailleen häntä. Erityistä huomiota sai tässä yhteydessä Magyarin tammikuussa 2023 salaa tallentama äänite, jolla Judit Varga myöntää, että hallituksen edustajat olivat käyneet poistamassa arkaluontoisia tietoja korruptiojutun tutkinta-asiakirjoista. Varga selitti myöhemmin lausunnon syntyneen painostuksen alla, uhkaavassa tilanteessa.
Judit Varga on nuoresta pitäen soittanut viulua. Kouluaikoinaan hän harrasti aktiivisesti yleisurheilua, etenkin pikajuoksua ja pituushyppyä, pelasi koripalloa ja jalkapalloa. Jalkapalloharrastusta hän jatkoi vielä Brysselissä työskennellessään, FC Saint Michel - Bruxellesin joukkueessa.